Кристоф Мекел
Фата моргана

Превод от немски: Венцеслав Константинов, —

chitanka.info

За по-красивите си двойници

узнаха чак по-късно градовете отразени,

но острови възвиха сенките си в синевата,

където никнеха небесни кораби и пак потъваха;

все някое пристанище бе там отворено за тях

от трансатлантическите панаирджийски будки, а пък те

с грамадни ваденки-картини, плажове и райски изгледи

странстваха посред прахта в бедняшките квартали на Земята.

Възрастни номади потегляха оттам с коне.

Търговци на пустинята, където мъртво-тихите пазарища

израстваха пред тях в небето, проверяваха

птичи скелети по края на забранената им улица;

все някой разказвач на приказки извръщаше очи —

които чуеха словата му, разменяха си тайно погледи.

Но връщаха се прелетните птици в хладния септември

и стъклените хълмове в дима по края на света

не искаха да вярват на своите огледала,

че виждат престарели градове да отпътуват!

1958

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.